Els cursos de formació del Projecte Europeu FEAG ja estan actius
22 de maig 2018

![](/media/y0ljitxc/43-img_20180511_182109.jpg)  

Ja están en marxa els cursos de formació del Projecte Europeu FEAG, una iniciativa amb finançament de l'Ajuntament de Sagunt i del SERVEF destinada al col·lectiu de treballadors acomiadats de l'empresa BOSAL. El passat 16 d'abril va ser la data en la que es posaren en marxa. Actualment, ja han finalitzat els primers cursos impartits i la finalitat d'estes accions formatives és millorar la qualificació professional de l'alumnat i facilitar les seues opcions d'inserció laboral.

  

En total, 110 treballadors i treballadores afectats pel tancament de BOSAL estan participant en uns cursos dissenyats amb l'orientació i participació de l’alumnat amb el ferm propòsit d'adequar-los a la realitat laboral actual i aconseguir formar-los en camps que els permeten recol·locar-se. El regidor de Promoció Econòmica, Miguel Chover, ha destacat que este programa europeu **“arreplega algunes de les propostes dels extreballadors i treballadores de l'empresa i cerca dotar-los de coneixements i ferramentes per a facilitar la seua inserció laboral”.**

  

De moment, ha finalitzat la primera edició dels cursos de prevenció de riscos laborals i operador de pont grua, mentre que la primera edició dels cursos d'anglès bàsic i anglès avançat estan pròxims a la seua finalització. A més, continuen realitzant-se en este moment altres cinc que són activitats auxiliars de magatzem, (primera i segona edició), assemblat de components elèctrics i electrònics i electromecànica industrial i operador de pont grua (segona edició).

  

Amb les accions ja iniciades, cal assenyalar que pròximament donaran començament altres sis cursos més: anglès bàsic i intermedi (segona edició), impressió 3D, comptabilitat i autòmats programables (primera i segona edició). Tots dotats del material docent necessari per al seguiment de les classes teòriques, i si escau, de material per a la realització de pràctiques. A més, algun dels cursos esmentats inclou un mòdul de pràctiques no laborals en empreses, amb les quals es té contacte directe des del departament de Promoció Econòmica per a explorar futures opcions de contractació. Chover ha afirmat que **“és la nostra voluntat aconseguir les millors perspectives laborals per a totes les persones que treballen en este projecte, i per açò treballem tant per a donar-los les millors opcions formatives com per a facilitar la seua reincorporació al món laboral”.**

![](/media/aqbdhm43/43-img_20180510_111457_1.jpg)​  

*   [](http://www.facebook.com/sharer.php?u=https://aytosagunto.es/va/actualitat/els-cursos-de-formacio-del-projecte-europeu-feag-ja-estan-actius/ "Facebook")
*   [](http://twitter.com/share?url=https://aytosagunto.es/va/actualitat/els-cursos-de-formacio-del-projecte-europeu-feag-ja-estan-actius/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-cursos-de-formacio-del-projecte-europeu-feag-ja-estan-actius/ "Linked In")
*   [](mailto:?body=https://aytosagunto.es/va/actualitat/els-cursos-de-formacio-del-projecte-europeu-feag-ja-estan-actius/)